khistorydata/jeongjo-sjw-relations huggingface dataset:
정조 13년 · 목
敎曰初五日次對進定於今日○左議政李性源曰伏見北伯狀本關西穀之不取用甚幸矣予曰關西穀之不取用爲西民之幸乎右議政蔡濟恭曰道內穀不送他道則自可蒙利矣大抵設賑之歲湖嶺大邑飢口數或至近萬今者北關飢口都不過爲一萬三千餘比之南關纔半矣予曰御史之抄飢太簡而然乎性源曰非欲簡抄北關之民較南關差少矣予曰日前二守令宥釋還官在刑政果何如性源曰元宅鎭臣之素昧而李得駿則臣所詳知其爲人精覈決不爲此等事者朴孝參疏出後心甚疑之事終落空矣得駿蒙宥下去時來見臣故問其委折則與疏語節節相反矣濟恭曰臣則不知其爲人而近聞居官精約持身廉白心以爲可用之人得見朴孝參疏本其中八十石設賑之語恐是不成說矣予曰近見刑曹坐不坐單子李義網何事連爲懸病也性源曰向日之事卽臣誤錯不敢仰達矣濟恭曰義網引義無足爲怪而豈可以此而仍棄乎予曰然矣刑判以此筵敎出傳使之參坐予又曰兵判事如何性源曰右相欲以此仰奏云矣濟恭曰大司馬之職何等尊重而今番所失非細御將之疏亦乖朝體皆不可置而不論矣予曰兵判旣有先失而御將疏亦關朝體矣此後武將少不如意則皆將以竊爲重臣惜之等語無難陳疏若然則兵將圖說中大中軍之制不其乖乎御將之疏政院之循例捧入未免生疏矣濟恭請兵判御將俱爲罷職從之予曰去夜還宮時自弘化門至建陽門雜人攔入不知爲幾許喧聲至徹降輦之際豈有如許法網作門大將熟視而不檢束以致如此禁喧郞守門將何足責乎性源請當該作門大將罷職從之性源曰訓將旣已罷職李敬懋有勿擬將任之敎李邦一拔望已久議薦之際排望似茍簡矣予曰訓御將姑勿出代性源曰李敬懋在長津時報備局請貸咸營錢五千兩以爲築城之計蓋長津實爲北路之一關防則築城一款在所不已請依所請許貸從之濟恭曰本邑新設之後流民雖曰多聚必皆朝散暮聚之類請得之錢勢將殖利則不可不散給旣已散給則又不可不及期收捧彼無恒產無恒心之民難保其不爲逃避四散此甚可慮矣行副司直鄭昌順曰鄭民始送言於臣曰長津築城之資若許之民將有盡散之慮云矣予曰然則擧條置之卿等問于李敬懋後草記又曰申匡堯之疏卿等見之乎向來傳敎傳給嶺儒使之藏奉者蓋欲爲渠輩榮輝之地而藏奉處所校院俱無不可申益彬此傳敎之說極爲怪駭而姑付之風聞不欲處分矣申匡堯在先朝爲兼春秋其時年已老矣幾年之後今爲臺諫想必老昏矣濟恭曰向來嶺儒以申益彬事陳疏上來者多而臣曉諭使之退去矣予曰卿果善爲矣又曰日前提調以御筆來獻卽宣廟手筆也當出送賓廳卿等奉覽當奉安於何處耶濟恭曰使其承受人子孫奉以藏之爲永世之寶好矣予謂漢城判尹李文源曰陵所香大廳役事今至何境文源曰望後念前似可畢役矣予曰提調以館峴內麓補莎事稟達卿與提調一番看審又曰諸宰中如有稟事者次第進前副司直李獻慶曰臣前以尹蓍東事略陳短章而渠旣犯難赦之罪以殿下包容之德鎭安之意特施收敍之典則固當自訟其罪如不欲生而乃反極口噴薄恣意侵詆渠若有一分嚴畏之心則其敢乃爾乎予曰前旣疏論今又筵白不免爲陳談矣獻慶曰以趙德獜比之耇輝蕩滌之恩歸之聖德之累此豈非誣上乎且其疏中或曰䜛或曰禍心䜛者以無爲有之謂也禍心者以宵小而戕害正人之謂也渠之負犯何如而以此爲說豈非痛惋乎予曰若䜛字禍心字猶屬餘事其所云附麗綢繆等句隱然拶逼於右相卿不能辦破乃以讒字禍心字反復爲言不幾近於輕重乖舛乎獻慶曰臣爲今日臣子豈可與蓍東比肩同朝乎亟許休退俾遂微諒予曰如非一品則例不得榻前辭免卿之所請以未諳筵體之致推考爲可予非欲鎭安又非欲包容卿之所奏不識予心就座可也仍命備堂李獻慶推考予謂昌順曰睿筆進獻人已下去則分付畿營撥馬知委使之率來昌順曰上言人高哥稱以四寸家有睿筆云其奉置者卽張哥而高之於張亦非四寸云其希覬之習誠爲可痛不特不可施賞宜有懲治之道矣予曰然則使之治罪予曰金履成上疏誠怪矣取見李鼎運御史時書啓則別無大叚拶逼之處而履成之疏殆若里巷之辱說是何擧措昌順對曰然矣○性源啓言以全州樵民迫脅官長事令道臣論理報來之意筵稟行會矣卽見全羅前監司徐龍輔査報則以爲樵軍輩之當初發憤始緣屠漢之不恭致有場市之相鬪原其心未必出於官庭作挐而聚集徒黨毀撤人家噪聒官門之狀大係變怪其中五名昨冬已爲發配其餘各人嚴刑而屠漢輩非但被服之踰制最初起鬧極爲可駭亦以發配爲辭矣樵軍屠漢之兩治者道臣之意似出於息鬧而雖以樵軍言之五人配各人刑亦足懲礪當此農節滯獄可悶在囚諸人竝放送之意請分付從之又啓言月前以豊基民人作挐官門詬辱該倅委折令道伯詳査報來之意筵稟行會矣卽見慶尙監司洪檍査報則枚擧各人等招辭以爲初因還穀準折之令乃有呈官之擧狀頭推論之後又設鄕會終至有突入官門詬罵土主之擧李㴠指揮於外安雲駿慫慂於內苟究亂本自歸倡論宋岳只聲元等卽一愚蠢脅從者當置次律朴履謙等十五人雖或有可原之端懲礪頑俗之道亦不可輕議擅勘爲辭矣還穀單代旣係法典所無而本色還作自是守令常職則土豪輩之倡率無賴詬罵官庭者大關紀網不可無別般懲治之擧依道臣所報㴠雲駿等繩以亂本之律竝嚴刑遠配其外諸人當此農節不可一向滯囚竝從輕重勘放之意請分付道臣濟恭曰作挐土民等從輕重勘放左相所奏誠得宜而但聞本邑所謂單代捧名色其本卽小米而小米非土宜故雖欲以本色還捧民間事勢誠末由云使營邑商度民情以某樣穀準折代捧然後邑弊可以整頓矣行副司直金尙集曰田采旣非土宜民情難於備納則許令準折代捧實合矯捄之道矣昌順曰臣曾聞豊基前郡守之言民人作挐之擧非因小米之代捧民人則必欲以單代捧納還本倅則欲依法典準折捧還故以此相持至於作挐云毋論小米與他穀單代捧則法所當禁雖營邑有不可擅許民人之脅制官府欲令法外代捧者尤極痛駭雖爲代捧當依準折不可許單代捧矣性源曰旣不可全責本邑則自營門往復本郡參量民間事勢穀品斛數商度停當限二三年準折還作之意請分付道臣從之又啓言伏見高山擊錚罪人吳煕顯爰辭判付則處分至當而第伏念官民之分雖極嚴截煕顯之父果若非辜致命則煕顯之鳴冤決不容已措語雖近詬辱本事旣係呼籲恐不宜發配於緘辭未徹之前雖已發配似當蒙宥矣濟恭曰守令之笞五十自斷載在法文則設或不幸致命爲其子者安敢爲報復之計而煕顯詬辱土主旣甚獰悖驚動天聽又極頑濫判付處分實仰懲癉之意而第念本倅之脅其子坐於高處使瞰其父之受杖痛楚果如受辭所供則其子之欲一籲天亦不異事臣意則旣施二次刑又已到配今雖放釋恐不害於法紀矣刑曹判書沈頤之曰守令笞五十自斷乃是法典雖或不幸於杖數之內邑民若讎官長則官長何以措手足乎今者煕顯之嚴加處分實出於經遠之慮而但官長諉以自斷之數施以法外之杖至於人命之致傷則此亦不可不念邑民之初旣以法嚴勘末又以情參恕似不有損於國網矣文源曰守令笞五十或有致斃者而必欲復讎擊錚上言無難爲之此乃紀網所關日前煕顯處分於法於義俱爲得中矣敎曰誠如大臣言非不知刑配之或涉於反乖風化而笞五十自斷旣係法文之內宜歸邂逅之科然則囚供中不有城化之義極口詬辱此亦關係風化若無別般勘罪無以懲頑而戢他不得已有是處分今聞左右相之言亦好矣二次之刑千里之配過則過矣亦足示警分付故送○承旨南鶴聞啓言今日還宮時雜人攔入闕門降輿所喧譁狼藉當該禁喧郎廳所當重勘何以爲之乎敎曰十餘年無端沈滯之餘初當禁喧豈卞東西爲先推考又啓言訓鍊大將徐有大御營大將李柱國罷職事命下矣將兵之任不可一時蹔曠何以爲之乎敎以都提調兼察又啓言都提調兼察事命下矣在前如此之時或有都提調命招之例或有從事官發牌聽傳敎之例今番則何以爲之乎敎以從事官發牌
정조 13년 · 강
有政吏曹判書李▣參判洪秉纉進
정조 13년 · 목
以李文源爲兵曹判書金光默爲戶曹參判
정조 13년 · 강
掌令申匡堯上疏賜批
정조 13년 · 목
疏略曰臣於目下事竊有萬萬憤惋者尹蓍東昨冬一疏卽魯禧護法神耳蓋魯禧逆謀機括在於趙進道削科之日而蓍東之疏力抗進道復科之命前後照應精神授受流出一肺腑者昭不可掩也而今其言曰除非鬼蜮腸肚附麗綢繆者外孰得以知之噫其所以把作分疏之階梯者反不覺自道其綢繆之情狀也設謂凶逆陰秘之疏果非常情之所可測也而及其情節旣綻之後則不知其時機括之爲如何者其可曰北面於殿下之庭哉以我殿下日月之明非不洞燭其情狀而疏書批敎誤換之敎有若曲爲之分釋蓋出安反側化龍蛇之聖德則渠安敢藉此爲昭晢脫空之計乎假使渠疏所引出於無知妄作之失及今旣知之後遂卽泥首咋舌杜門訟罪則或可謂發明其始迷不知今乃大覺之本情而不此之爲乃反盛氣咆哮恣意凌踏臺臣之言出公憤謂之操切承宣之事係覆難歸之禍心以至歷擧名姓乃謂如印一板末又以挾憾蝟起至於何境等語反欲鉗制倘來之語力抗方張之論而就其中李允郁以嶺人能爲北論故有其時之敎云者隱然以允郁之說作爲義理援引不敢擬之地而爲渠辨證者不惟不肯伏罪前疏凶論執之愈堅略無畏忌以當初所犯之罪跡今日無嚴之習則其果無知而妄作耶抑知而故犯耶不料人心之兇險叵測至此甚也臣謂尹蓍東島配之典斷不已也臣於向日批旨中偏私二字不能無憾於天地之大也竊伏念此事關係輿憤之所激公義之所發則自有蓍東事以來三司言議之地亦豈無可言之人而側聽寥寥一無敢開口聲討則其氣熖之所加權勢之可畏於此可見迺者一脈公議起於言事之地則殿下乃歸黨人偏私之科噫義理之當然卽至公之所寓凡於言議之所出惟當視其義理之當否而辨其公私之所分也以臣見之則唯彼當言而不言者恐不免黨私之歸雖或言出於出處而不害爲至公之論也伏願亟收批旨中偏私二字臣固因此而又有駭惋者昨冬趙進道特敎復科之後所下傳敎仍命昭揭太學及嶺邑校院故伊時嶺儒輩敬奉傳敎至安東縣欲爲奉安於鄕校則本府府使申益彬傳令校中以爲此傳敎奉安此鄕校萬萬無義云指揮校任使之空齋多發官校驅逐奉傳敎儒生故不得已移奉他所其傳令尙在於儒生李鎭東處而及其士林齊憤物論喧騰則自覺其難處索還傳令以爲掩跡之計儒生輩抵死不納至有推捉牢囚之說噫嘻成命已下敢生力抗之濫計所重有在肆逐奉敎之儒生者已極無嚴而其所謂此傳敎云者果何許傳敎耶究厥心腸亦一蓍東耳臣謂益彬爲先施以削黜之典在所不已也批以重臣之不念難言之嫌奚特容易誠非矣然言何若是不稱停爾事亦萬萬未安附陳臺批句語還收事不允申益彬事原批正本筵席旣令親受仍令還鄕藏奉而遠外風傳豈必盡信不允此等事之煩徹屑越極矣此後勿論營邑與儒生更以本事提起而有登徹之事竝當以鄕戰律論助成之官長宜施加倍之典依此曉悉俾各知懼仍敎曰攻斥與自明雖似稍異本事關係何如則是豈一人二人今日明日殆若尋常謄故之擧然哉字句不稱當尤難免其責如是故本事反有屑越之嫌不可循例賜批當該臺臣遞差勿論自明與攻斥之疏更或有容易說道者該房照察無得呼望事知悉
정조 13년 · 강
命海伯修改三聖祠
정조 13년 · 목
敎曰昨冬思之有本祠建立事實及文跡令道伯廣問修啓矣册子上來已久而修改及致祭一款未遑姑不下敎矣黃海道三聖祠修改卽令擧行待畢修秋成後遣近臣致祭祭文當親撰修改時告由香祝令該曹先爲磨鍊下送向聞關西前伯筵奏以平壤之大處箕聖殿宇有此未備之儀式況本祠乎亦令道伯詳問祭品祭式於該邑仍卽狀聞
정조 13년 · 강
以曺遠振申耆爲承旨遠振尋遞以李書九代之竝前望也
정조 13년 · 목
敎曰寫未成篇之擧條捧入當該承旨及該房承旨竝遞差前望單子入之待下批牌招察任○遠振在外故也
정조 13년 · 목
該曹啓言利川校生崔淸錫原情以爲渠以本邑東面注巖里世居之民葬斯家斯將近二百餘年守護禁養隣居幼學金源長遭其母喪勒定山地於本村主脈上渠之家基故渠父孝弼據理禁斷則誣訴本官符噣摘奸鄕所構成罪案牢囚獄中渠之家基任自營葬渠父今正月冒死仰瀆天聽至今本道行査則本道伯先令陰竹官推査以此形止報于監營卽爲掘移之意嚴飭欲捧侤音則金源長假作自刎之狀仍爲逃躱終始不現監營使振威官査實則金源長多費財物四處圖噣又囚渠父今方遠配督徵贖錢乞蒙天恩云矣請上裁敎以議處又啓言觀此原情辭緣係是山訟請令漢城府稟處允之
정조 13년 · 강
遣承旨詣宗廟永禧殿景慕宮奉審摘奸
정조 13년 · 강
以金頤柱李義行李勉兢爲承旨前望也
정조 13년 · 강
命關西穀移轉中止與否問于道伯
정조 13년 · 목
敎曰日前見北伯狀啓本道穀簿猶可容旋云故東穀則姑令觀勢裝發事纔有下敎至於西穀移轉北伯果已文移使之中止乎令廟堂問于關西伯草記
정조 13년 · 강
召見景慕宮提調尹塾戶判徐有隣兵判李文源于煕政堂
정조 13년 · 목
予曰修改今垂畢乎有隣以繕工提調對曰朝已畢矣予曰諸役處何如有隣曰日瞻門內外不可不被莎矣予曰先從緊處修築而當先於低處路項矣有隣曰始役處固當有先後而但此時莎役必無所益待秋修補則好矣從之有隣曰臣見北麓來脈處雖有礴石不能精緻李星會家祠見處當補土築墻而其下當鋪石矣予曰當用幾日完役乎有隣曰似不過數日矣予曰然則始役修改處甚多此役必速了當勿爲張大文源以繕工提調奏曰臣於近年各陵園墓奉審修改之役多有承命往來之事故竊有愚見石物塗灰之剝落處雖在分寸之微輒皆告由修改而監蕫之臣或恐來頭生頉未剝落處盡爲刮去一體修改而修改之日若値雨潦則亦未免旋卽生頉尤不勝悚悶莎草修改至重且大而告由修改極其頻數故曾在先朝以略干頉處則陵官播種補莎之意定式遵行矣石物與莎草事體一般石物塗灰之分寸頉處依莎草播種例令陵官往復該曹從便擧行誠爲允當故敢此仰達矣有隣曰二提調所達誠有意見矣敎以先觀事體何拘經費而以事體言之陵上莎草比欄干石外塗灰反有輕重之別重處則從便播種輕處則依舊擧行似因受敎之只及莎草不及塗灰而自下不敢提稟而然耳該監二提擧意見儘有所據自今依所奏定式而陵園墓官之兼監役者若有一毫慢忽致或限內執頉則論罪等事一依年前下敎爲之幷以此意該曹該監及各陵園墓俾皆詳錄遵行好矣
정조 13년 · 강
有政吏曹判書李▣參議李祖源兵曹判書李文源進
정조 13년 · 목
以朴天行爲大司諫李壽咸爲執義李運彬爲司諫李晚秀朴鎤爲掌令李顯道金孝眞爲持平李周顯爲獻納徐有沂沈鏶爲正言李彦祜爲校理鄭昌順爲判尹具庠爲右尹金重變爲陽德縣監沈豊之爲知事
정조 13년 · 강
行抄啓文臣課講于煕政堂試官吳載純徐有防
정조 13년 · 목
講大學○命舊選文臣明日應講而榜目一體修整以入
정조 13년 · 강
命長津府築城當否更令道臣論啓
정조 13년 · 목
備邊司啓言取見咸鏡前監司李崇祜在任時所報則枚擧長津前府使李敬懋牒呈以爲本府以兩界之咽喉不有城壕則與無邑同本營賑恤庫交濟條中錢五千兩無邊貸下年取千金之殖半爲報本之資半爲築城之需則十年內本錢自可準報城役可以完就而本邑石材絕貴勢當燔甓而民方廣闢山容日童及今始燔然後可無後時之歎爲辭矣第念邑是創設民皆新集大役遽興慮在繹騷參差之議實有所據故更以此詳問於前府使則以爲已自設邑之初擧切築城之望隣境聞風之類皆願相役效勞別無騷擾爲弊之端云而作事謀始之道貴在慱採廣詢營邑俱已遞易人見各自不同請令新道臣關問該倅論理狀聞後稟處允之
정조 13년 · 강
飭慶煕宮各司鐵物閪失之弊
정조 13년 · 목
兵曹啓言依下敎慶煕宮各司窓戶廳板鐵物有頉處問于入直衛將曹信處則各該司有頉處從實列錄以報而至於兵曹直所房丫釘四箇排目一箇司㒒寺德應房門環一箇排目一箇旣爲入直處所而有此見失之弊分兵曹堂郞司㒒寺內乘所當請罪而輪直無常閪失不知在於何時査現沒策分兵曹司㒒寺守直下隸中頭目自臣曹嚴棍懲勵此後若有有頉之事當該入直衛將草記重勘若値動駕時各司入接處則下隸輩偸去鐵物歸咎於衛將所者亦是必然之勢每當還宮時各司別定一吏以其處所之無頉傳掌於衛將所則庶無推諉之患請以此知委於闕內各司允之
정조 13년 · 강
遞承旨金頤柱李義行以鄭宇淳李書九代之前望也
정조 13년 · 강
行抄啓文臣親試及課講于煕政堂親試試官李性源吳載純徐有防金載瓉徐鼎修李晚秀課講試官吳載純徐有防
정조 13년 · 목
以擬漢命群儒草封襌儀爲詔題敎曰日氣頗熟舊選文臣往賓廳製進只新選文臣殿庭製進仍命開講舊選講左傳新選講大學抄啓文臣徐榮輔進講予曰徐有臣事豈非可悶乎子爲名宦而其父廢棄事誠如何雖以榮輔情地言之甚是難安旣用其人使之難安豈用人之道哉左議政李性源曰此非自下所敢提達矣予曰今則事屬過境似當有區處之道矣新舊選文臣以次進講訖敎以抄啓文臣李東冕優於講製但不嫺於四六云自今四六應製時特許勿赴使之限今年肄業課講訖初次司㒒寺正洪義浩通居首再次社稷署直長金羲淳略居首○檢校直提學徐有防曰閣臣之帶臺職陞殿曾有已例故直閣李晚秀方帶掌令而以試官陞殿矣予曰臺臣旣已陞殿傳啓可也晚秀傳啓至時偉事予曰時偉啓辭何時去姓改措而政院何不稟達乎合啓體重臺諫何不先奏玉堂諫院不備不得合啓之由而徑先傳啓承旨亦何不察奏乎承旨申耆請施推考從之晚秀引避敎以雖緣生疏有違格例勿辭耆只奏以一日再啓煩瀆未卽繼陳予曰例奏句語如是忘却極駭然矣耆乃曰退待物論矣性源曰臺啓之一字存拔例皆入稟日前府啓中時偉之去姓誠得體而政院之矇不提稟有違前例今日筵中臺臣引避之後承宣之只奏再啓煩瀆而不卽請退待者亦難免疏忽請當該承旨竝罷職從之敎以後弊所關其時在院承旨亦爲罷職○命於賓廳考劵藝文館檢閱金祖淳三上居道○敎曰甲辰選抄啓文臣課講四書三經左傳網目今皆畢試依定式講製竝減下事令內閣知悉○內閣啓言去四月朔抄啓文臣再次課講司㒒寺正洪義浩連三次居首加資傳旨依事目捧入而批旨有姑置之命矣五月朔初再次課講又爲居首通計前後今爲連五次居首何以爲之乎敎曰居魁至於此多且已減下依定式捧傳旨
정조 13년 · 강
遞承旨徐鼎修吏曹參議李祖源以李勉兢爲吏曹參議前望也
정조 13년 · 목
鼎修有實病祖源在外故也
정조 13년 · 목
該府以豊基郡還穀反作査狀回啓以爲前郡守李漢一査逋之後不能收殺未捧之罪在所難免更爲拿囚後照律勘處李大永吳在文旣未準捧而以已捧樣勘簿難免掩置之罪仍前照律施行當初査啓時時郡守金履鉉謂以憑據無路以癸卯爲始反作樣從然論報極爲可駭拿問處之該道臣之只憑邑報矇然陳聞已極不察査狀跋辭中以功過相準等語率爾論列請重推敎曰李漢一流來舊逋之首先査報可謂有功無罪則忽入於首犯秩不亦冤乎李大永督捧旣過千數防逋又至八百足可謂剛梭吳在文勞在收殺而反被未了勘之律大非綜覈之政且況蘇弊之擧亦由在文之摘發則五年禁錮三年徒配初豈襯似乎上項三守令勘罪特幷蕩滌仍卽放送以時郡守言之交承之際相敬爲重事屬前官尤合致愼而雖似急於自拔現告之强定年條已萬萬駭然幷與前官勤與勞而未免因此莫暴在渠私義姑無論揆以公格大有乖舛該郡守金履鉉罷職今日政以久滯而能殫劾於弊邑者擬入又以咸陽前府使李得駿居昌縣監元宅鎭所犯諸條査狀回啓以爲居昌縣監元宅鎭所犯諸條與當初査狀別無差爽今無可論咸陽前府使李得駿所犯諸條旣未脫空爰辭不實自有其律所當更請拿勘而向因特敎已爲勘放有不敢擅便請上裁敎曰元宅鎭更査旣無差爽白放固當矣而李得駿觀於査語又有諸般云云不可全歸於吏鄕誣招然則已決末之事當如何更處一守令勘罪雖非大事事關刑政合施之典問于左右相草記
정조 13년 · 강
罷大司諫朴天行正言沈鏶職
정조 13년 · 목
因漢城府坐不坐單子敎曰詞訟劇地委屬可悶未肅拜堂上幷許遞今日政差出○以金翊休爲大司諫鄭觀輝爲正言李漢一趙▣德李鼎運李義網爲承旨金思穆爲左尹李亨元爲右尹徐有臣爲豊基郡守
정조 13년 · 강
特敍前判書鄭好仁
정조 13년 · 목
因觀象監提調望敎曰飭已施敍用仍任
정조 13년 · 강
命擊鼓罪人白尙純定配
정조 13년 · 목
兵曹啓言卽者有一着圑領漢來擊仁政門傳漏鼓卽爲捉致考見號牌則以奎章閣書寫兼尙衣院書吏白尙純書之査問委折則所告內渠父以私債事見囚於漢城府連爲被杖故有此呼籲云問於奎章閣則尙純日前見汰於本閣又問於尙衣院則本以兼役隨行見汰於內閣則院吏自在減下之中云尙純假稱書寫於見汰之後冒着團領以瑣屑之事爲此擊鼓之擧者萬萬叵測請出付該曹照律重勘敎以爲父訟冤雖曰四件內事旣非擊錚又非申聞鼓則渠以退吏無異閑雜人而換着攔入之狀極爲痛惡原情勿捧不可以四件內事置之此必父嗾其子有此犯禁令該曹今日內厥漢父子一幷定配近來門禁蕩然可知入直堂郞從重推考本事則稱以私債京外限明秋防禁之時自京司犯禁殊可訝惑近來刑曹漢城府依例捧債乎然則朝令無所施自政院嚴飭法司
정조 13년 · 강
命關北伯鹿茸弊瘼釐革之方論理狀聞
정조 13년 · 목
慰諭御史鄭大容狀啓以爲茸價之刁蹬實爲北民難支之端臣到北關以後語及民瘼輒論此事矣敬奉傳敎內辭意不勝欣仰感歎商確於各邑守宰採探於本土民人則可以容議者有三條其一則曰茸之未分鹿麋而只取重數之多似非周詳也蓋茸品之上以鹿爲稱鹿小於麋而茸之始生在於五月解角之後則夏之獵得者宜其小者居多而大者絕難故進上茸之重數定例初不過四五兩而今至於八九兩或十餘兩麋大於鹿而茸之眞液精氣本不如鹿且其解角後生茸已自正二月之際而北土之獵只慣於夏獵故夏而得茸麋最硬大封進重數旣以歲增則麋茸之自入封進勢所固然不論品之優劣只求重之大多者實違詳愼極擇之意前道臣李命植甲辰所定節目曰鹿茸重數以五六兩以上者封進自是近例而如或品極佳好則雖未滿五六兩亦可封進云者儘是的確之見今若申明此法則莫重御供之擇封庶得便宜其二則曰夫鹿茸之大者得之旣難而每當封進唯謂以重者爲上故無論價之多少只朮最重者自致價直之騰踊元定價外一茸之價今至二百餘兩若使大而重者果皆爲御用之極品則事當商量其相當之直準數會減不煩民邑之力而今若詳審於鹿麋之卞只擇於鹿茸而不拘重數之多少則民邑添價之弊自在省減其三則曰富商都賈之弊可使釐正而更爲永遵之定式也北關各邑中吉州則以元定茸價先朝出給於營主人使之擔當備納而本邑色吏亦無得干預雖在重數增加之後一向無弊擧行云營下卽道內貨利之都會營主人亦富商中一也茸之上品不患不得進上之有頉無頉渠旣專當自無臨時狼貝之慮右使他各邑倣用此例以營下官實戶兼管營主人之事從其自願多定富實差人如京司之貢物主人互相合力貿當而營主人或有疏虞之弊則使其同事中諸差人分當貿納則都賈輩操切添價之弊自在釐革可以永久行之而無慮至若審藥等作俑之弊此輩內而牽連醫官外而符同營屬或厚捧價錢而自爲防納或專索賂物而反退上品種種奸竇禁之實難甲辰節目有曰八月都封上送時本營親執取捨絕勿委之於審藥營屬之手此輩或有從中欺幻憑籍受賂之事營屬遠配審藥報京司重勘又若知而不擧監營罪無所逃而兩兵營亦當狀聞論罪云云按此遵行則庶或痛革前習若其情債馱價之在所蠲減者往復道帥臣一一釐正計料敎曰三條說弊兼陳捄瘼之方頗有條理以此狀辭令廟堂卽爲更問道伯使卽論理狀聞至於茸品之取大取重反使麋鹿相混誠如繡啓亦令道伯知此意勿以御供之體小趑趄從所見狀聞事一體分付
정조 13년 · 강
慰諭御史鄭大容以四月中巡分脤飢口穀數馳聞
정조 13년 · 목
狀啓以爲臣自慶興歷慶源穩城今到鍾城遍察民勢則飢餒之色到處向勝輪疾則比前半減運穀則前後到泊者通計爲一萬七千八百二十七石今四月朔中巡分賑人口穀數救急穀鹽醬藿數爻開錄于後○吉州牧飢民二千五百五十七口折米六十三石十三斗一升零○粥折米一石十二斗五升零救急折米四石十四斗五升零鹽一石六升零醬二石九升零藿五同四十九注之明川府飢民一千六百三十五口折米三十八石八斗七升○弼折米一石一斗五升救急折米二石十一斗六升鹽一石二斗三升零醬十斗六升零藿三同四十八注之零鏡城府飢民二千九百八十九口折米七四石十一斗二升○粥折米三十石十四斗七升救急折米四石十斗一升鹽二石二斗五升零醬五斗二升零富寧府飢民四百一口折米九石八斗四升○粥折米四斗七升零救急折米二石十斗鹽四石二斗九升零醬八斗二升藿四十注之零茂山府飢民七百八十五口折米十九石一斗八升○粥折米九斗五升零救急折米七石二斗九升零鹽八斗九升零醬七斗八升零藿一同二十八注之零會寧府飢民一千五百八十四口折米三十九石四斗○粥折米一石五斗零救急折米七石三斗一升零鹽一石十四斗八升零醬二斗六升零藿六同三十一注之零鍾城府飢民六百九十九口折米十八石九斗七升○粥折米六斗一升救急折米二石十二斗三升零鹽七斗二升零醬三斗三升零藿二同三注之零穩城府飢民九百七十六口折米二十四石十四斗五升○粥折米五斗九升零救急折米五石四斗零鹽六斗零醬一石三斗零藿三同三十注之零慶源府飢民五百七十七口折米十四石八斗○粥折米二石十三斗四升零救急折米七石三斗二升零鹽六斗藿一同七注之零慶興府飢民八百四十九口折米二十二石九升○粥折米十三斗五升零救急折米十三石四斗四升零鹽三斗二升零醬一石二斗六升零藿三同二十六注之零城津鎭飢民四百二十七口折米十石十二斗五升○粥折米三斗零救急折米一石二斗三升鹽六斗五升零醬四斗二升零藿四十二注之零合飢民一萬三千四百七十九口分給折米三百三十六石二斗八升設粥折米十四石一升零救急折米五十九石三斗六升零鹽十三石二斗一升零醬七石三斗七升藿三十同七注之
정조 13년 · 강
行晝講于誠正閣知事沈頤之特進官蔡弘履承旨李書九玉堂申獻朝李羲觀
정조 13년 · 강
以李邦一爲御營大將前望也
정조 13년 · 강
飭政院爻周誤頒榻敎
정조 13년 · 목
敎曰日前次對日左相以訓將望筒中李敬懋因特敎勿擬李邦一自廟堂拔望無以推移排擬有所筵奏故初則以姑勿出代書榻敎而勿令頒布及其筵退之後又因訓局隨卒攔入事更遣史官傳諭於左相訓將當以前望入之爲言則今日始聞之勿令頒布之榻敎政院徑先頒布云將望去就體重況有勿頒之敎乎做錯大矣其時該房承旨罷職次對入侍承旨從重推考將任不宜輕遞而旣非以官爲姓之世則乍罷旋仍每每如是紀網之外瞻聆亦駭初二日誤頒榻敎自該房取來爻周
정조 13년 · 강
命擊鼓罪人朴象赫出付捕廳
정조 13년 · 목
兵曹啓言卽者有一漢着軍服來擊進善門傳漏鼓卽爲捉來角牌現納則三內禁軍朴象赫爲名漢査問委折則所供內渠父見囚於內需司故急於得脫擊鼓鳴冤云攔入擊鼓萬萬痛惡攔入之罪自臣曹爲先嚴棍十五度而出付該曹照律重勘臣曹之常時不能檢察不勝惶恐而敦化東挾門守門將朴敏復不能覺察之罪請令該府拿問處之敎曰所謂擊鼓人之父卽關西盲人而語犯大內事罪關罔赦事屬內司方欲査問後移送法司次日前使之拘留姑不施一杖此是因特敎擧行之事則近來民習人心雖曰獰頑傳敎査事乃敢擊鼓此等亂民駭悖之習不可但以變怪言事旣發露兼欲査處渠罪豈止尋常刑棍擊鼓人爲先出付捕廳所謂盲人之見囚內需司者亦令捕廳捉來嚴囚以待捕將入侍時下敎常時若有紀律名編禁旅者乃敢爲此無於古之擧乎該番禁軍將及該正該領等令兵判分等決棍汰去別將亦爲汰去判堂從重推考○政院啓言卽聞出番禁軍入自敦化東挾門打進善門傳漏鼓云莫重闕門有此攔入擊鼓之擧事極驚駭兵曹入直堂上從重推考郎廳及該守門將所當重勘何以爲之乎敎以入直堂上遞差入直郎廳先汰後拿守門將嚴棍汰去行首守門將亦爲決棍○因兵曹佐郞李益洙汰去傳旨命分揀又因益洙囚單子命付過放送
정조 13년 · 강
以李義網爲兵曹參知朴天衡爲刑曹參議金魯淳李敬一爲承旨幷前望也
정조 13년 · 강
命宣禧宮修改時移還安祭遣都尉攝行
정조 13년 · 목
敎曰宣禧宮雨漏處修改時物力自該宮措備移還安祭祭文親撰以下遣都尉攝行香祝香官今日先爲陪進初九日設行祭物依親行例令太常待令事分付
정조 13년 · 강
飭吏判北關邊倅變通次對時指一稟處
정조 13년 · 목
備邊司啓言前縣監朴尙春北道弊瘼上疏覆啓批旨內本道邊倅事問于銓官武將仍具意見論理草記事命下矣問于銓官武將則前兵曹判書鄭好仁以爲北道守令近來多不擇差貶遞相續迎送有弊今若各別擇差限瓜久任責其成效而其中治續特異者直陞防禦至於擇差之道必取履歷俱備者而若論履歷宣傳官自是另擇者也今後則以曾經宣傳官隨窠差送實爲極擇之道云吏曹判書李▣以爲北關邊邑地旣▣遠邑皆殘薄纔經周朞必欲圖遞其何以治民而卽戎捍邊而衛內乎然而若自副正以上曾經者爲限而擇差則其外雖有可用之人未免沈屈固不可以此歧爲限也若以準瓜而屢考居最者直陞防禦則邊倅數多防禦窠窄此外曾經他道邊地者終歸淹滯亦不可以此定式也臣向於按道也探知邊邑民情則皆謂以吾俗貿貿願見文倅云然則北邊守令必以文武交差而又以有履歷有地閥者各別擇差瓜限前切勿陞移毋論文倅武倅治績最著者令道臣別具狀聞以爲擢用之地則邊民賴以懷保邊防得以鞏固云前御營大將李柱國以爲另擇有地閥有履歷有才諝者差送必令準瓜誠爲恰當而陞擬防禦一款多有難便之端就中五考居上之人銓曹自可裁度檢擬恐不必以此定式云前訓鍊大將徐有大以爲近來北關邊邑多不擇送民邑受弊誠如言者所陳自今各別擇送旣差之後毋得圖遞若能準瓜則其爲效益誠多矣至於因此而陞防禦亦多掣礙之端此則惟在銓官恢公之方云總戎使李漢豊以爲今若各別擇送似有實效而若因其屢考居最隨卽陞擬防禦則從他經邊地者必多積滯之慮防禦差出時曾經北關邊倅之人連用二次後他道經邊地者用一次以此定式則擇差之道庶可不期飭而自飭云吏曹參判洪秉纉以爲北關邊邑矯捄之方莫如久任責成五考純褒者直擬防禦則可爲奬勵之道而至若某某歧差遣則吏治能否不係於地閥有無恐乖官人以才之義云前吏曹參議李祖源以爲如欲擇差則當以宣傳官總府兩歧爲準雖未經兩歧者亦豈無才具可合之人而欲防厭避之習俾作陞擬之窠則恐或有有勢者圖占居最之弊此一款似難輕議云大抵北邊遐遠北俗强悍最是難治者也此宜另擇守宰俾之久任而若以訓副以上曾經者擇差則是不過取其地處而已雖或未經訓副亦豈無人才可用者乎以此歧爲限固非選才之方也若其準瓜而屢考居最者直陞防禦則防禦不過七窠亦未相當於北路邊倅則此外武弁履歷旣滿者於何陞遷乎以此爲式恐是難行之政也蓋自中歲以來西北邊倅之純差武臣者亦非古制也人之賢愚治之臧否雖不係於文武若其交差之際不無維持之道自今以後一遵古制必以文武之有履歷有地望者另擇交差輒準瓜限而治績之超出等夷者令道臣別具狀聞特加擢用則各自奮勵不至謀避請以此定式敎曰當初防禦直擬非不知此多彼寡以七窠防禦雖欲議擬於本道邊地猶有多寡之別者乎然嚴其考績則連上而準瓜者絕罕定以某歧則文武當間差或分差故耳今見收議諸說之矛盾俱有所據此等事不必務求更張之效惟在銓曹仍舊貫潤色通變之如何後日次對時令吏判指一稟處萬一依前糊塗焉用銓長爲哉以此嚴飭
정조 13년 · 강
飭掌令李晚秀處置
정조 13년 · 목
敎曰臺諫去就何等體重引避退待處置例不得經宿經宿則請牌他臺處置自是不易之規今將經二宵而迄無動靜提敎之下曰以不知寧有如許貌樣當該承旨罷職院吏令攸司從重科治如無行公臺諫掌令李晚秀卽令入直玉堂處置
정조 13년 · 강
副校理申獻朝修撰李羲觀聯箚請掌令李晚秀出仕賜批依施
정조 13년 · 강
戶曹參判金光默疏請省掃賜批許之
정조 13년 · 강
遞在外及未肅拜違牌臺諫
정조 13년 · 목
該府以嗭洞前權管李震光原情啓請刑推得情敎以考律以草記勘放又啓言李震光軍餉居末拿問處之罪杖一百收贖告身盡行追奪放送敎以如有功議各減一等
정조 13년 · 강
御春塘臺行專經武臣試射試官李在協李文源趙心泰韓晚裕朴基豊徐榮輔柳耕分所試官李在簡李漢豊朴天衡李章漢李翼鉉
정조 13년 · 목
具翼善冠袞龍袍乘輿出協陽門入靑陽門降輿陞座試官及專經武臣入庭行禮訖以次應射命分所於丹楓亭試取○兵曹判書李文源啓言今日殿座扈衛軍官當爲侍衛而標信初不祗受於扈衛廳以致不趁侍衛事極駭然當該宣傳官李榮大請先罷後拿更以標信解出侍衛從之文源以繕工提調啓言景慕宮北麓補土處昨已始役更審形止則其下東邊撤一瓦家移開行巡之路則地勢平易舊路無更鑿之弊城內家舍毀撤旣有禁令敢此仰達矣後之○承旨李書九啓言今春武臣殿講時居首二人今日以柳葉箭比較事命下而聞李民秀已遞職下鄕云何以爲之敎以待其上來更稟○試柳葉箭片箭騎蒭訖哨官韓有文居首未滿四矢以下都事尹孝儉等三十九人皆命拿入以齋日不得用棍晦間待令之意嚴飭後拿出仍敎曰二技雖餘三矢以下至於三十九人之多近來才藝之抛棄可知此蓋試射罕設而然如渠輩何責不試故藝之道乎且今烈陽亭午亦難盡技所餘二技退試於晦間依專經講例竝與已試三技當更試以此分付若此才落之退日在渠猶屬僥倖官職遷擬非所可論此意令兵判知悉來七月朔專經講亦以試射取稟事該房知悉命侍衛先撤仍爲還內
정조 13년 · 목
以金頤柱爲大司憲奇彥鼎爲大司諫李思祚爲執義宋銓爲司諫安鼎大鄭宅孚爲掌令金鎔朴孝成爲持平柳匡國爲獻納李廷璞沈鏗爲正言金頤柱爲禮曹參判沈煥之爲大司成○政院啓言臺望旣擬則一政內例不得更擬他望而今日政金頤柱旣擬於大司憲又擬於禮曹參判幷爲蒙點銓曹不察之失在所難免請當該政官推考從之○吏曹啓言今日政望排擬之際金頤柱竝擬於大司憲禮曹參判望俱蒙點臣等不察之失惶恐待罪而以何望筒施行乎敎以實職兩窠之一政雙擬認爲卿新創格式果不得不竝點以示初見之意矣如非創始事係做錯則退而聯章請譴可也豈敢以何望筒施行草記乎此等草記豈可下批乎此草記還給
정조 13년 · 강
命昨日該房承旨罷職分揀
정조 13년 · 목
敎曰聞其事實在於肅拜未下前云雖是該房不宜入於現告以不知爲對固然昨日該房承旨罷職分揀
정조 13년 · 강
命嶺伯嚴懲咸陽土豪
정조 13년 · 목
義禁府啓言咸陽前府使李得駿査狀回啓有問于左右相草記之命矣左議政李性源以爲吏鄕之招雖不可全信加分耗之擅爲區處賑穀饑口之虛張濫報旣已現發有難參恕其在懲礪之道合施幻弄之典伏惟上裁云右議政蔡濟恭以爲李得駿非有別般新罪不過加分之擅便也賑穀之差爽也果如是也焉逭重律而日前判付旣已論理原恕至命還官若又勘罪恐或妨於刑政且聞得駿之在官也以東濕之嚴官吏土豪必欲除去作書京中構捏百端其書爲得駿所捉尙在箧中而向日納供之際嚴畏不能出此言云本道査問時納招者皆其時必欲除去之史隸設有諸般云云臣意則不必以此盡信伏惟上裁云矣敎以土豪輩必欲除去至有作書京中圖囑敲撼之擧原札現捉於李得駿云爾則勘罪一款非所可論置之作奸土豪等令道伯査出痛施懲一之政以正頑民之俗擧行形止及捧供槪略仍令狀聞事分付
정조 13년 · 강
承旨李鼎運李書九陳疏賜批
정조 13년 · 목
疏略曰昨日申退之後僚員新除座次遞降則待曉肅謝自是常規而臣等昏謬忘却晚始覺悟又不能首實俟勘遽呈肅單屢勤聖敎惶懍愧恧無地自容聯控短章徑出禁扄伏乞亟降威罰批以不爲肅拜徑先行公此亦院規乎爾等事極爲駿然本職遞差
정조 13년 · 강
遞都承旨鄭宇淳以金憙尹長烈徐秉德爲承旨前望也
정조 13년 · 목
宇淳不爲仕進故也
정조 13년 · 강
漢城府以擊錚人崔淸錫原情稟處
정조 13년 · 목
該府啓言利川校生崔淸錫擊錚原情刑曹覆啓令漢城府稟處事允下矣淸錫卽月前擊錚人孝弼之子也其父擊錚有令道伯査決之命孝弼所供全歸誣罔道臣已置落科方在囚禁照律之中又使其子擊錚査官之報歸之誤決之科彼隻之供稱以行賂之致民習無嚴誠極痛駿請原情勿施淸錫則其父旣被罪則不可更爲論勘而以一事再籲之罪有難全輝以猥濫上言律施行允之
정조 13년 · 목
刑曹啓言慶州幼學權宗洛擊錚原情以爲渠十二代祖故僉正山海以莊陵姨戚之臣素堅志操見推士流世所稱竹林號是也文廟庚申薦爲錄事及主簿皆不就端廟甲戌始就宗簿僉正及至遜位常懷一死之心累有除旨終不出肅枕席常有涕泣處丙子權自愼成三問等先就鞫渠祖仰天垂涕曰此實天也遂從高閣投下自盡及拿命至而已死矣故罪止削官罰及徒家又令禁錮子孫百年此其立節之大略也渠祖卽故相臣文景公軫之從孫顯陵國舅景惠公臣權專之女壻也與國休戚義共死生盡節於當時死而自靖惟我英宗大王克體寧考之盛德生六臣死六臣莫不貤贈之棹楔之今我聖上又下生六臣易石之恩典則渠祖忠節實與生死六臣一而二也伏乞俯察幽鬱之冤俾免獨漏云矣請上裁敎以令禮曹稟處○禮曹啓言事係復官非臣曹所管請令該曹稟處允之○吏曹啓言山海之殉節實與六臣埓美而向於先朝生死六臣一幷旌贈之際此獨見漏後孫鳴冤不是異事宜施追復之典而臣曹不敢擅便請上裁從之
정조 13년 · 강
行召對于誠正閣承旨李敬一閣臣李晚秀玉堂申獻朝柳文養
정조 13년 · 목
講貞觀政耍第一卷○承旨李敬一啓言萊府以如斗小邑民戶僅爲六千餘衙門設置多至九處將校名色亦甚夥然倭館所屬名色且多故分防軍與能櫓軍太半疊役以一人之身水操則爲能櫓之役當番則有納布之苦民不堪支擧懷逃散民戶由此漸縮編伍亦無以塡充誠非細憂臣意本府分防軍二千餘名令道臣酌量移定於道內民多軍少之邑使之分排收布則在他邑添額之數不至大叚在本邑兩役之弊可以快革矣本府設置規模極其疏虞本邑束伍軍有事之時則屬之兵營府使所率不過若千牙兵及吏奴作隊而已脫有警急何以捍禦若以該府兼以防禦之名束伍軍兵全屬府使則關防可以成樣緩急可以得力且以吏逋言之啓本繕寫書契往復之役日不暇給而邊邑尙武文才絕罕擇其中五六能書之吏差出書契色吏爲其酬勞例兼公作米色吏積歲把任便同倉氏釜倉米之幻弄逋負職由於此府使若兼防禦則自當有各邑啓書營吏立番之例本府書契色自可革罷而給倭米典守亦當令每年交替計數傳掌以防負逋之患此亦爲可捄之一端矣敎以出擧條令廟堂稟處
정조 13년 · 강
命禮曹前參判金魯淳仍任
정조 13년 · 목
敎曰草記雖已還給連値齋日他無登徹之路然則兩窠之訖無出場已乖事面況臺閣體重昨日點下兩望筒以大司憲望施行禮曹參判則前參判金魯淳仍任在外京兆堂上許遞前望單子入之待下批牌招察任以趙宗鉉爲右尹前望也
정조 13년 · 강
重推戶判及刑曹堂上該房承旨
정조 13년 · 목
刑曹啓言計士崔漢宇處推問則以爲渠及孝昌墓守㒒輩踏驗於墓所近處田畓取捨惟役守㒒存拔惟在判堂雖欲容奸而無路芹畓之有潰垌弊者田庫中貧殘者皆告于判堂而拔之其外諸處依分付買取而姑未決價云更招則以爲所懷已悉前招實無容奸事云矣敎以旣無更爲捧供之命則豈可只依刑判言捧入乎此草供還給當該堂上及該房承旨從重推考特敎之下終不査得以蔑無稱之類又復捧入到此更問徒損國體今以後渠罪渠當知之何必自渠口吐盡然後方可謂得情乎定配則稍過姑爲決杖放送雖以戶判言之常時若能嚴明束濕豈有是弊乎捧稅如許買土如許致使飭敎之本意未免閼而不行此非戶判之責乎爲先役重推考
정조 13년 · 강
命文禧廟親祭以明日爲之
정조 13년 · 목
敎曰明日當臨文禧廟行祭路由備邊司前路此是咫尺之地當以步輦爲之諸凡擧行一依闕內殿座例爲之百官隨駕及祭班行禮竝置之此後由此路動駕百官隨駕除之事分付○敎曰明日擧動時侍衛及軍兵依筵敎擧行路由備邊司時依此定式○政院啓言明日擧動時兩司當備員而除在外陳疏留院外未肅拜呈告人員請竝待開門牌招以爲進參之地敎曰步輦亦有侍臣乎由月覲門擧動猶除之況此動駕乎該房承旨從重推考此啓辭勿施在外及未肅拜呈告人竝許遞今日政差出如有未署經守令使之署經仍令再明日辭朝
정조 13년 · 강
遞承旨金憙尹長烈李敬一徐秉德以金載▣李書九洪仁浩李一曾代之一曾以在外遞
정조 13년 · 목
憙有實病長烈解由未出秉德在外政院取稟有是命○敎曰政院牌招啓辭有大叚做錯當該承旨遞差
정조 13년 · 강
命法司嚴治閣隸之犯閽禁者
정조 13년 · 목
兵曹以閣隸鄭時昌萊昏欲入毆踢門卒啓敎以自閣隸犯此禁萬萬痛惡移送法司各別嚴治爾若知不遺更錄之意自政院以下用一切之法
정조 13년 · 강
有政吏曹判書李▣參判洪秉纉參議李勉兢進
정조 13년 · 목
以金思穆曹遠振爲承旨蔡弘履爲大司憲尹㬦爲大司諫李身晦爲執義李運彬爲司諫朴瑞源權中憲爲持平姜垣爲獻納兪鉉章李之耼爲正言徐邁修爲校理
정조 13년 · 목
有隣啓言大內修繕之役今幾告竣而究其弊源專由於雨漏之不卽修改四季朔奉審雖有定式其間雨漏之抛棄殊涉可悶此後則各處所守宮自解凍後限秋成間一望奉審如有頉處卽爲手本啓下分付紫門監及別例房待晴修改等節亦趁卽擧行殿閣瓦子上雜草落葉掃除一疑以夏秋兩節各一次爲之大造殿北墻外水道亦以夏秋疏導俾無壅閼之意請一體定式施行從之
정조 13년 · 목
具翼善冠袞龍袍乘輿出摛文院由明禮門降輿入齋室改具黑圓領袍詣冽泉門外就版位行禮詣奉室及壇上奉審如儀還入齋室改具袞龍袍出齋室召見參班朝士儒武敎曰今日召見參班朝士儒武三學士家子孫有無職者各一人待窠調用事分付今聞忠章公李忔延諡以拘於年號不得爲之云依其願只書年月成給事分付該曹觀於其家子孫可知其貧寒無論京鄕延諡時官給宴需事分付仍命此後參班文武中曾經一命之官者皆得以冠帶入參又飭諸生毋得以曰靴參班仍乘輿由集成門還內敎曰承史外無一人陪從當該陞殿閣臣竝罷職尋敎曰追聞事實果陪從而承史亦或在閣臣之後云然則宜有參恕閣臣罷職傳敎分揀
정조 13년 · 강
以鄭昌順爲禮曹判書金鍾秀爲漢城判尹前望也補金文淳穩城府使
정조 13년 · 목
駕詣皇壇也命新除吏禮判判尹竝先參班後謝恩○敎曰今日朝綱雖曰頹夷如所謂亞銓者亦敢乃爾眞欲不見右相初何出仕眞欲不受薦望又何承膺此雖一事可見廷臣窺覬嘗試之習不可但以駭怪言其在尊紀綱正趨向之道宜有處分吏曹參判金文淳穩城府使除授使之當日辭朝時任府使遞付京職
정조 13년 · 강
有政吏曹判書李在簡進
정조 13년 · 목
以具庠爲吏曹參判徐有隣爲判義禁有隣陞資也
정조 13년 · 강
以李晴李埦爲校理徐配修爲副校理韓光植爲修撰朴奎淳李冕膺爲副修撰前望也
정조 13년 · 강
命講製文臣沈奎魯徐有聞減下
정조 13년 · 목
一則年紀稍多一則自有定式故也
정조 13년 · 목
予曰向者加設別軍官咸正禧事何以則爲好耶大抵呈納御筆者事涉干恩固未必擧論於賞典而至於正禧所納則煌煌寶墨不可比同於尋常恩數且其時效勞可謂不少故至有別軍官加差之命而渠之來頭所願果云何右議政蔡濟恭曰向聞渠言則本自海西之人所願卽是海西邊將云矣予曰正禧爲人果詳明而可以幹事否濟恭曰其爲人極爲精詳矣予曰忠壯忠翊將中差除仍授僉使俾爲拔身之階似好未知如何濟恭曰處分若是則在渠可謂過望矣敎曰別軍官咸正禧巡將啓下仍令該曹內外職中調用予謂刑曹判書沈頤之曰獄囚中得無傳染之患耶頤之曰姑無傳染之患而設或有之旣承下敎故方思曹外方便移置之道矣予曰宋言愼家所奉宣廟朝御筆其家子孫向者封納故欲示卿等而未果矣今方奉安於內閣檢校直提學奉往賓廳使大臣見之也濟恭曰頃見平安兵使趙圭鎭狀啓則本營宿逋錢九萬餘兩所捧爲六萬兩未捧三萬餘兩以其指徵無處姑未收捧云本營財貨俱是緩急所須所捧六萬之數以錢留置則後至者安知不又復放債用利乎臣意則幷爲換銀樁置於藥山山城非狀聞則毋敢開封一如臣前日所奏之意更爲嚴飭而若其換銀之際爲監色所欺以粗劣六七星之類充數則其罪自歸帥臣雖於歲久之後考其年條則該帥之爲某某自可知之預加申飭至於未捧三萬餘兩旣無可徵之處則無罪而可哀者非隣里族黨乎使日後繼此爲帥臣者撙節用度一年之內限一萬兩自備不過三四年自當盡充於窮民足可爲再生之恩在軍需庶得免永失之患矣從之予曰兵使俸廩能辦每歲萬兩可以充補乎諸宰中如有曾經平兵人亦陳所見行副司直李柱國曰兵營月俸不過四千餘兩而公用應下殆近三千所餘不過千餘以此僅備私用一年萬兩之充補勢難諧矣濟恭曰將臣所奏誠誤矣臣莅任屬耳尙能記得營況所謂排朔不過千兩錢廿同木而已柱國曰錢穀之臝縮無常雖未知其間變革之如何而臣之再次莅任時果四千兩矣濟恭曰訓將所達必以營屬等例下合而言之也軍校雜費豈可混稱於兵使排朔中乎排朔不過千兩故無以需用以耗米千餘石及排朔外白木二十同爲歲饌之資訓將似未記得矣予曰六萬數之督捧可謂勤矣其中一萬數之自備亦足嘉乃不負差遣之本意拘於指徵無處之餘數不必許久仍置時任兵使趙圭鎭今日政內移餘數之徒擁鬼錄貽弊隣族莫若及今大釐正時須卽收殺指徵無處條三萬兩文券待新舊兵使交龜時特爲付丙軍需莫重且有年前本道監營已例十萬兩營用卿以道伯猶且對揚德意況蕩減之數不及彼軍需所重又如此不可不卽速充補而聞於訓將言除非別般努力非所擬議云道伯體重尙爲債政有特揀差送之已例且前郡守李胤馥上疏盛陳關防之弊問于該閫之後前帥臣狀辭太草草原狀啓勿施仍令新帥臣細入商量旁探物議更令條列狀聞大抵耳剽不如目覩局外不如道內曾經將臣之閑遊者時或出送此等處實合器使之方豈直爲債政一事平閫見窠拔例擇差今日議薦○濟恭啓言近來松政解弛柴馱之入城門者肆然以生松枝作束而不聞有誰何者至於上游柴商以松作爲榾柮全船來泊於京江者有之云此無他軍門只管四山松禁京兆則禁松非其責故主察無人以致禁防之日疏請飭京兆嚴加禁斷從之又啓言菜城君鄭期遠當壬辰亂初哭訴皇朝勳勞實多典天將楊元同守南原城城陷元逃去期遠死之宣廟旣命贈爵又命旋閭又入於南原袔又載於三綱行實而以其子孫在鄕尙不得易名故判書李墍亦宣廟朝名臣壬癸之際爲國效勞位至冢宰而律已淸嚴入淸白吏選此亦合施節惠之典而至今未遑矣兩臣子孫屢以此懇乞於臣百年以前之人雖法當諡者非大臣陳白不得諡故敢此仰達矣敎以特竝爲之又啓言近來耆老所財力匱竭養老之需無以繼用若貸賑廳錢千兩則庶可爲目下救急而其所還報就賑廳年例送來本司之錢年除二百之數則五年之內可得收殺有司堂上具允鈺屢以此言送故敢此仰達矣從之又啓言頃因丁未使行禁縀被捉罪人允得妻擊錚原情嚴査決處後狀聞之意自刑曹覆啓分付矣今見平安監司鄭昌聖狀啓則金衆望德紋縀犯禁渠旣自服而旣不先斬後啓則似當捧結案待時正罪允得不過爲衆望德所欺雖無同情之事事係邊禁刑配似不可已至於槍軍李首陽田興丁尤不必深罪而新道臣結辭不爲擧論似或自營門已勘此則不當覆奏矣敎以刑判之意何如頤之曰事係邊禁罪關極律若不卽地施法終至上聞則不可不捧結案待詳覆正法矣從之敎以允得使灣尹嚴刑放送又啓言頃日前統使捧未捧狀啓中以爲舊所非南村永登等三鎭還穀反逋或過百餘年或過數十年今則已成鬼錄無徵出之方而只以丙午査出懸錄之故不敢諉之年久刻期督捧略有所收而其餘實無升合收殺之勢云矣三邑邊將旣已遞罷今無可論而但舊所非反逋合各穀二千三百十石卽去二壬戌以後反作距今爲一百十八年百年後追徵鬼錄決非聖世之政軍餉雖重似在勿捧之中南村反逋一千三百二十石零永登反逋一千二百七十石零或在丙戌以後或在丁亥以後近三十年舊還之到今徵督雖曰可矜比之二去壬戌則不可謂非近年此則恐難一皆不捧矣敎以一竝蕩減又啓言秋曹日次開坐之時所謂死囚無論其數之至於二十三十一時竝列下杖惟以速速準次爲主而爲堂上者不知何囚之爲某名何囚之因某罪默然坐視設使死囚欲爲承款實無暇隙此無他月六訊問旣有法制則五日之內一番開坐亦且未易其勢必於一日之內忙忙修啓可免不職之罰故也臣意則使堂上閱其文案面各詰門一日之內雖止三數亦無不可而但若此則月六訊門之規恐有所妨俯詢刑官悉陳所見好矣詢于時任刑判及曾經刑判頤之曰今若如法鉤詰則當月之內無故之日甚尠六次行刑恐難如式此甚掣礙矣左參贊金華鎭曰若於日次三堂分訊則可爲盤覈之道而許多罪囚必欲當日內畢推則又復如前恐無矯革之效矣柱國曰臣意則不必以當日內修啓一日之內未盡推覈則雖明日擧行拖至二三日務盡精覈之道似好矣禮曹判書鄭昌順曰此後則勿拘日限遲速罪囚多寡詳詰盤覈隨供鱗次入呈則似無如前之弊矣行副司直金尙集曰今聞應問在囚人不過十餘名云雖使之一一推覈此特半晌間事耳今後則不必以當日內畢推修啓反覆究詰俾盡審克之義恐好矣敎以聞甚駭然旣聞之後宜卽釐正此後無或如前一時竝行當日內如難畢推雖至翌日又翌日次次擧行文書亦爲次次修入事定式昌順啓言顯陵穆陵崇陵思陵丁字閣及碑閣滲漏處不可不趁卽修改依健元陵修改時例令各其本陵官擧行物力請令該曹磨鍊輸送從之○敎曰平安兵使趙圭鎭今日政內移又敎曰兵判以兼帶提擧出往金浦地今日內勢難行政平安兵使趙圭鎭內擬傳敎姑勿頒布政官牌招開政仍命總管中時帶亞將人許遞前望單于入之
정조 13년 · 강
以趙圭鎭爲副總管前望也以李敬懋爲平安兵使備薦也
정조 13년 · 목
敎曰玉堂番次苟簡在外人許遞今日政差出○以金復休爲執義李敬五爲修撰李晩秀申獻朝爲校理李祉永金熙朝爲副校理
정조 13년 · 강
大提學吳載純陳疏乞遞賜批
정조 13년 · 목
疏略曰顧此文衡之職一經譴罷不得仍任行公便成三百年文苑故事前此居是任之臣如臣今日所處者皆得引例陳懇輒蒙體諒之恩誠以古規不可踰非但爲一身去就而已以臣無似濫竊名器已足胎羞而若又緣臣壞了舊規則其爲累朝廷尤當如何伏乞亟遞臣大提學之任批以果有已例許遞何妨乎
정조 13년 · 강
戶曹判書徐有隣疏辭新資賜例批
정조 13년 · 강
吏曹判書李在簡陳疏乞遞賜例批
정조 13년 · 목
疏略曰臣猥以昏鈍之質屢叨睢盱之場竟無毫絲之裨益徒致鋒鏑之叢集至於昨年所遭而極矣每一思惟夢魂猶悸倘非聖明照燭臣豈有今日哉在臣私計固當鏟跡息影避遠機穽而感結之忱愈切自靖之義反輕華貫膴仕依舊歷敭未嘗不內省而靦然竊自意權衡之任激揚之責忌疾最甚釁咎易生永擬謝跡於此地可免獲罪於方來今若夤緣倖會因仍盤礴則畢竟狼狽理必無幸臣之守株微諒顧無足言其於上負全保之至意何哉恩命之下事會滾然雖不得不章皇出肅而私心惶恧歷日深切賓對有命不得趨參政牌儼臨末由袛承伏乞亟許鐫遞仍勘臣瀆擾之罪
정조 13년 · 강
命輪對官金龍淳崔粹翁鄭東保申光直洪命馥拿處尋竝付過放送
정조 13년 · 목
入侍有命不卽登筵故也
정조 13년 · 강
命中官金允謙崔鳳佐拿處尋竝放送
정조 13년 · 강
咸鏡監司李秉模以刑放移配之類依關擧行馳聞
정조 13년 · 목
狀啓以爲罪人之放送者自配所官嚴刑放送者捉致臣營嚴刑放送者及移配之類一依關辭擧行而旣承次次發送之敎故不爲一齊發配使之次次押送而茂山府定配罪人申載權以興德縣居生者遭父喪給暇過限不還而移配之關適到此際興德之距羅州不遠仍自該縣押配羅州事甚便好故以此意論移該道端川府定配罪人朴黃連物故前道臣李崇祜已爲狀聞間因罪人之有病待差發配與加刑之際自爾遲滯不勝惶悚敎以北道則昨年雖爲民事有此移配之命近見諸道狀本以編配數爻之一邑滿十名移配之請陸績登聞其積薪可知各道徒流案明日該房承旨取來待下敎入侍時持入
정조 13년 · 강
召見藥院提調徐有隣于重熙堂
정조 13년 · 목
有隣以戶曹判書啓言文禧廟祭享時明火炬價磨鍊題給旣承下敎大祥後入廟前所用燒木炭炬子杻木係是別單外進排價本請令戶惠廳考例磨鍊上下從之
정조 13년 · 강
遞承旨趙▣德以李亨元代之前望也
정조 13년 · 목
▣德不爲仕進故也
정조 13년 · 목
以趙武範爲掌令李太亨爲校理趙學敏爲禁府都事李勉齊爲假監役李命奎爲禮賓參奉張僴爲典獄參奉
정조 13년 · 강
漢城判尹金種秀陳疏乞遞賜批
정조 13년 · 목
疏略曰再昨公退之後臣母宿疾忽地添越氣息一倍危綴臣方左右扶將心如焚灼跬步離側其勢末由供職赴公初非可論伏乞臣本兼諸任亟命遞改俾臣得以專意救護批以情理旣若此本職許遞
정조 13년 · 강
吏曹判書李在簡上疏賜批
정조 13년 · 목
疏略曰朝者以前奉事臣趙學敏首擬義禁府都事至蒙天點追聞學敏方持憂服云臣之做錯於是乎大矣伏乞亟降威罰以爲政注不審者之戒焉批以原望筒勿施卿其勿辭行公
정조 13년 · 강
敦寧都正閔台爀疏陳應避之嫌乞遞賜例批
정조 13년 · 강
京畿監司趙鼎鎭以楊州等八邑麰還作祖啓
정조 13년 · 목
該監司狀啓以爲卽接楊州長湍豐德喬桐仁川竹山安山砥平等邑守令所報則常賑會付麰還今此麥農未免失稔本色準納實無其路一邑民情皆願作租云許令作租待秋準捧在朝家別無損益在還民可除弊端爲先八邑所報枚擧馳啓常賑麰還中量其多寡或折半或三分一作租此外如有請報之邑則請依此例許施敎以依狀請施行事回諭
정조 13년 · 강
命罪人金義福照律待下敎擧行
정조 13년 · 목
捕廳啓言園所碑閣銷鑰偸竊丁字閣門薦延燒時干犯罪人金義福今已捉得而關係至重自臣廳不敢擅斷何以爲之乎敎曰關係至重不可遽議照律當於筵中下敎大抵用法不可遲滯而元犯推問亦不可不審愼姑令以此知悉
정조 13년 · 강
罷江華留守尹承烈職仍命該府拿問以聞
정조 13년 · 목
京畿監司趙鼎鎭狀啓以爲江華府韓三昌殺李東機事刑吏金繼運等招辭以爲東機所爭之田不過三兩之直雖或捧賂豈有多索之理而三昌旣甚貧殘則亦安有是事乎諸處傷痕亦極孟浪不爲檢驗事則經歷果欲檢驗而屍親東相忽又發惡凌辱官長故以此稟目於留守則而爲此係綱常之大變怪還營後嚴處枷囚以待云故東相兄弟依題囚禁矣留守還營後經歷面請檢驗則留守以爲如是示弱故有此變怪自縊之屍體不足檢驗而檢律卞世鈺亦以爲自縊者法不當檢驗屍體則出給云且當夜守直之李成祿目覩自縊手解其索云詞證無疑而左邊頷頦下皮貼細長之痕終難斷定或是弔掛之除索力之緊歇左右差間三昌之納拳門竇猛撞胷脅者極爲可笑拳衝門竇何以猛着右脚痕損明是着梏之痕新罪人之八獄久囚銷匠輩索錢亦是痼弊而一踼脛骨之說乃是銷匠欲掩着梏之痕故也第其胷脅靑黑而堅硬者亦甚疑晦而旣無看證之明的則有難元犯之的定東機之一時囚禁捨其老父母而遽辦一死亦甚可怪而本以狠毒之性不忍激憤至於自縊或不無是理三昌則事端由渠門竇一撞俱有目覩而東機之死出於自縊則雖不可以威逼論宜有別般勘斷金就廷李其乙方則着梏索賂之事互相推諉同惡相濟明若觀火其乙方嚴刑定配就廷自是殺獄罪人月三同推之外別加嚴刑斷不可已請令該曹稟處初檢官南陽府使申尙權檢狀內元犯被告分爲二人者有違格例該府刑吏自臣營推治本府檢律卞世鈺自斃之獄囚不爲行檢者亦不可無罪本府刑吏金繼運劉興信阻搪官門奪券索賂之說渠雖發明不足取信竝自臣營從輕重懲治計料該經歷朴一源旣聞東機自縊之報繼有東相作拏之擧則事當一邊行檢以覈其致死之由一邊報營以治其作拏之罪而先報該營終至於不得檢驗者事極駭然其罪狀請令該府處之敎曰踼打與自縊痕損疑亂正犯干犯似然不然三次檢狀及道伯親問招供俱未知覷到眞境似此疑案不可不仔細理會期於無疑而後已回啓則除常格三堂家陳意見李東相兄弟之粗保班各回來積忤姑舍是獄囚之死於獄中而爲守臣者竝與前例檢驗而喝令勿爲反以示弱等說詰責經歷不但大乖獄體若此不已三尺之王章爲一守臣所沮弄乎足觀國綱解弛之一端此而尋常處之法將安用當該留守尹承烈爲先罷職其罪狀下義禁府拿問以聞
정조 13년 · 강
飭平安兵使李敬懋辭朝
정조 13년 · 목
敎曰不但久閑兼爲關防此無異於往役今聞呈狀廟堂云喬閫平閫一也處義豈或班駇乎此等之擧無非不悛前樣以行譴外補例知之嚴飭辭朝事平安兵使李敬懋處令廟堂各別嚴飭○兵曹啓言平安兵使李敬懋辭朝仍爲發行依下敎使臣營將校隨到京畿監營敎以將校還爲招來
정조 13년 · 목
以洪秉聖爲大司諫徐有防爲判尹洪秉▣爲左尹鄭昌耆爲禁府都事初仕也徐簡修爲尙州牧使洪喜榮爲仁川府使林性運爲交河郡守嚴思允爲和順縣監○敎曰農形方殷此時守令不可曠官未下直守令皆令一兩日內辭朝兩司未肅拜人員許遞政官待明朝牌招開政差出待下批與行公諸臺牌招署經
정조 13년 · 강
以閔鍾顯爲江華留守備薦也
정조 13년 · 강
遞承旨李亨元徐有大李鼎運洪仁浩
정조 13년 · 목
政院以承旨李亨元時在沃川地乘馹上來啓敎曰歸覲已久似已復路每除輒稱在外極爲駭然後復若此直捧禁推傳旨今番則姑爲許遞又敎曰左承旨實病勢難供劇左副同副亦有實病竝許遞與未差之代前望入之待下批牌招察任○以金思穆李書九李敏采李家煥爲承旨前望也
정조 13년 · 강
漢城府以民家頹壓別單啓
정조 13년 · 목
恤典秩西部上水溢里契良人咸德一等五戶北部部契良人金正金等四戶東部崇信洞契獨女安召史等三戶南部靑坡契良女金召史等四戶勿論秩東部連三契獨女李召史等三戶敎曰恤典依例題給其中連三契獨女李召史一體題給○賑恤廳啓言全家頹壓各部合八戶各錢二兩完少頹多各部合八戶連三契獨女李召史一戶各布一疋恤典依例分給
정조 13년 · 강
命江華前留守尹承烈仍任尋命拿處
정조 13년 · 목
敎曰沁留處分未免錯誤殺死在三月到任則五月云然則前前留守爲當該以前前留守宋載經更捧傳旨府內之事數朔之間固有不能巡察之失而因此罷拿過矣事關刑政何嫌鎖刻前留守尹承烈傳旨爻周仍任前職○因江華前留守宋載經拿處傳旨敎曰耆堂之當署置對在所當念譴罷足矣拿處分揀○政院以江華留守尹承烈密符使宣傳官齎傳啓敎曰旣仍任又在京無除朝辭之命則當入來肅拜後傳受密符宣傳官齎送之請極爲疏忽此啓辭勿施該房承旨推考又啓言卽聞昨日江華留守尹承烈奪符時宣傳官不待交龜徑先奪來云事未前聞萬萬驚駭該留守亦難免昧例之失請推考宣傳官所當重勘何以爲之乎敎曰宣傳官則雖緣生疏不識東西之致密符所關至重令該府拿問嚴處以此應行之擧如是做錯行首宣傳官汰去雖以該留守言之交龜前納符於宣傳官有媿古人非其招不往之義所失非細係是無例之擧令廟堂草記論理稟處○備邊司啓言江華留守尹承烈之未交龜前納符於宣傳官旣乖古例且關後弊尹承烈請令該府拿問處之允之
정조 13년 · 강
遞判義禁徐有隣以李在簡代之前望也
정조 13년 · 목
敎曰例不得兼帶判義禁徐有隣許遞前望單子入之待下批牌招察任時囚之當署滯囚可悶議處坐起今日爲之待判下仍卽照律
정조 13년 · 강
判義禁李在簡疏辭新資賜例批
정조 13년 · 목
以洪仁浩爲大司諫李思祚爲執義李運彬爲司諫趙星逵爲掌令韓晩裕爲敦寧都正
정조 13년 · 강
罷前承旨洪仁浩李鼎運職
정조 13년 · 목
敎曰雖於判付指名處分現告捧入宜卽警咳無一言皀白承宣事極爲駭然再昨日坐直承旨罷職
정조 13년 · 목
以鄭存中爲大司諫
정조 13년 · 강
遞承旨金光默金履正以金憙爲承旨前望也
정조 13년 · 강
重推禁衛大將金持默
정조 13년 · 목
敎曰已有處分之命禁衛大將金持默從重推考
정조 13년 · 강
命皇甫錫職銜以參判施行
정조 13년 · 목
承旨李書九啓言月前梁山幼學皇甫澤以其先祖錫職銜釐正事上言判付有令政院考出日記後下批之命矣取考本院日記則故相臣金在魯箚中只擧錫之名字不稱參議參判等職銜而參判則雖載於渠之所納碑文係是私家文字參議則公私文字俱無可據故敢此仰遠矣敎以然則參判施行
정조 13년 · 강
禁府以時囚兪漢謨等照律啓
정조 13년 · 목
該府啓言順天前府使兪漢謨光陽前縣監許溟寶城前郡守吳載光等殺獄檢驗何等時急而或稱病故惑托設賑互相頉移不卽擧行以致曠日稽滯屍體腐爛揆以法意極爲可駭竝以此照律罪各杖六十收贖奪告身一等私罪允之敎以兪漢謨則功議各減一等許溟吳載光則竝功減一等
정조 13년 · 강
命罪人李顯大等加刑得情白尙純移配
정조 13년 · 목
刑曹啓言李顯大等俱以海外奸民前已受刑懲罪則少無知戢之意今又冒入於宇賊之所稱以換錢密密往來者可知其中有甚陰秘可覈之端而屢被刑訊抵死不吐究厥心腸萬萬痛惡竝更加各別嚴刑期於得情姜世樂則因官令往探云者似是巧餙而道臣旣已關問該牧云待其報來如果誣罔一體訊覈梁愛弼金永貴奴應貴等則旣無深緊情跡而且已加刑滯囚可悶今姑放送孔德則此是前招之所未發者而不過一時逆族主人無他緊關事端則涉海推捉不無騷擾之弊姑爲置之之意請竝分付從之○忠淸監司權欕以罪人白敬門白尙純等庇仁縣到配啓敎曰當此區別酌處之時雖如渠輩下吏父子竝配則過矣白敬門放殘邑滯配宜念白尙純移配道內罪人所無邑如無空邑更爲草記○刑曹啓言罪人白敬門放送白尙純連山縣無定配罪人故移定配所卽爲押送事分付道臣
정조 13년 · 강
特放慶州殺獄罪人金相玉
정조 13년 · 목
刑曹啓言慶州殺獄罪人金相玉打殺李長龍事蓋此獄骨子在於長龍之招引戒月而金相玉其主也李靑龍其夫也其父則貴奉外叔則自隱老味也長龍之諉引戒月雖甚可痛不日捉得則相玉似無必殺奸夫之心妻被他奸至於逃走而男女旣已幷捉則靑龍之極意犯手人情固然其女淫奔則無怪貴奉之一番下手而至於自隱老味甥女行淫本非躬犯殺越之事雖或助勢何至死境乎以屍親言之長龍之死果由於被打則當以死者生前之說渠輩目覩之事據實告官而柰之何初則曰相玉與自隱老味靑龍貴奉無數亂打再則曰貴奉自隱老味足踼手打而相玉不爲挽解或以爲長龍臨死謂以打吾者貴奉云及到覆檢忽以爲長龍被相玉毆打而時値昏夜三人之中未分誰某之先犯云以傷處言之則初檢時右肩胛之如太片作痂腎囊左之皮脫一處至覆檢都不見者已是疏漏三檢則死滿十日肌肉盡消之中以臍肚四面皮肉不腐按指微堅黃色微紅者執爲打傷之跡則何不著痕於初覆檢案而始乃呈露於肉消骨露之後乎以辜限言之則長龍殞命在於被打二十二日之久而間因其父之叱責出入田野人皆見之以此推之當初被打之不至深重可以覷得則限外加限之律不可引用於此等獄事屍帳傷痕旣無可徵下手輕重無路證質而致死之日且過辜限則道臣論列儘有意見而獄體甚重臣曹不敢擅便初檢官之不分首從可知元犯之難於定執而實因之懸以添病其意可見覆三檢之以奴證主亦出於不得已之事而揆以法例俱不可無罪請初檢官前慶州府尹李秉鼎覆檢官興海郡守柳煥輔三檢官河陽縣監朴吉源竝從重推考敎曰向見該道査案待卿等獻讞欲爲措辭判下觀此曹啓剖析證卞十分明快朝家於此豈有別見要之廷尉當是也被告人金相玉分揀特放干連諸人亦幷卽爲決放事分付道臣初檢則混錄四人於元犯秩雖似不審獄情果無彼此首從之別與伊後檢官抑勒成案不可同日而語然以重獄體之意該檢官李秉鼎推考覆檢三檢則不究事實硬定元犯捨却失妻之漢緊把不干之人此其罪誠大矣奴證主一款特微眚該檢官柳煥輔朴吉源等令該府拿問處之煥輔則才因他罪在謫勿論道伯跋語論列雖甚精細但檢官請勘捨重罪取微眚與初檢官混圇論斷未免有曲恕底意若此不已爲守令者孰肖盡心於大辟之獄獄體至重後弊所關當該道臣從重推考
정조 13년 · 강
咸鏡監司李秉模以南關五月終巡分賑飢口穀數馳啓